Gedagte vir die dag: Die eerste vyf minute ná die doodFoto: flowercampings.com Lees: Johannes 3:10-20 God het die wêreld so lief gehad dat Hy sy enigste Seun gegee het, sodat dié wat in Hom glo, nie verlore sal gaan nie, maar die ewige lewe sal hê. God het nie sy Seun na die wêreld toe gestuur om die wêreld te veroordeel nie, maar sodat die wêreld deur Hom gered kan word. (Johannes 3:16-17) Die president van die AGS-kerk in Suid-Afrika het ’n blitsverkoper geskryf waarvan daar al meer as 100 000 eksemplare verkoop is. Die naam van hierdie boek is Die eerste vyf minute ná die dood. Dr. Isak Burger beweer dat elke mens vyf minute ná sy of haar dood sal ontdek of dit wat hulle op aarde geglo het, waar of vals was. Vir Christene sal dit ’n wonderlike vyf minute wees, want ons weet seker dat, as Jesus ons verlos het, het Hy reeds ons plek in die hemel gereedgemaak. Maar vir ongelowiges sal dit vreeslik wees om te besef dat hulle vir altyd verlore is omdat hulle nie Jesus as hulle Verlosser aangeneem het nie. God het jou so lief dat Hy nie huiwer om sy Seun na die wêreld te stuur om die losprys vir jou sonde te betaal nie. Almal wat in Jesus glo, hét nou, in hierdie lewe, reeds die versekering dat hulle eendag na hulle dood die ewige lewe sal verkry; hulle weet ook dat God nou reeds ons sonde vergewe op grond van Jesus se versoeningsdood. Is jy doodseker dat jy jou hemelse toegangskaartjie het omdat jy in Jesus glo? Dit is nog nie te laat om jou lewe nóú vir Hom te gee as jy nie geloofsekerheid het nie. Here Jesus, dankie dat U vir my die voorreg verdien het om hemel toe te gaan en dat ek seker mag wees dat U reeds my plek daar gereedgemaak het.